b'\n_START_ARTICLE_\nTrebinje, Bosna in Hercegovina\n_START_SECTION_\nGeografija\n_START_PARAGRAPH_\nMesto stoji ob reki Trebi\xc5\xa1njici v jugovzhodni Hercegovini, 10 km od Jadranskega morja. Ob reki je ve\xc4\x8d starih mlinov in mostov, od katerih so trije v samem mestu. Najbolj slaven je Arslanagi\xc4\x87a most, katerega je dal zgraditi Mehmed Pa\xc5\xa1a Sokolovi\xc4\x87 leta 1574. Trebi\xc5\xa1njica, na kateri je ve\xc4\x8d hidroelektrarn, pozimi redno poplavlja. Ju\xc5\xbeno od Popovega polja ponikne in ponovno izvira kot Ombla ali Rijeka dubrova\xc4\x8dka v bli\xc5\xbeini Dubrovnika.\n_START_SECTION_\nKlima\n_START_PARAGRAPH_\nTrebinje ima sredozemsko podnebje s kratkimi milimi zimami in dolgimi vro\xc4\x8dimi poletji in je najbolj vro\xc4\x8de mesto v Bosni in Hercegovini. Povpre\xc4\x8dna letna temperatura je 16,6\xc2\xa0\xc2\xb0C (1983-2011). Povpre\xc4\x8dna januarska temperatura je 8,3\xc2\xa0\xc2\xb0C, povpre\xc4\x8dna julijska pa 26,5\xc2\xa0\xc2\xb0C. Sneg zapade zelo redko. Poleti dnevne temperature dose\xc5\xbeejo tudi 40\xc2\xa0\xc2\xb0C, pozimi pa redko padejo pod 0\xc2\xa0\xc2\xb0C. Najvi\xc5\xa1ja temperatura je bila 45,5\xc2\xa0\xc2\xb0C, izmerjena 22. julija 2007. Najni\xc5\xbeja zimska temperatura je bila -8\xc2\xa0\xc2\xb0C, izmerjena 14. januarja 1968. Klima je primerja za pridelavo mandarin, pomaran\xc4\x8d, limon, oljk in drugih subtropskih kultur.\n_START_SECTION_\nStari vek\n_START_PARAGRAPH_\nNajnovej\xc5\xa1e arheolo\xc5\xa1ke raziskave, ki so bile opravljene v letih 1997 in 1998, so potrdile domnevo o neprekinjeni naseljenosti podro\xc4\x8dja Trebinja od kamene dobe do danes. Prazgodovinskih objektov (tumuli in gradi\xc5\xa1\xc4\x8da) je nekaj tiso\xc4\x8d, do sedaj raziskanih pa je samo nekaj deset. Pri Bile\xc4\x87i so odkrili ilirsko Ka\xc4\x8danjsko grobnico z zelo nenavadnim na\xc4\x8dinom pokopavanja in grobnimi pridatki, od katerih so nekateri prine\xc5\xa1eni iz Gr\xc4\x8dije. To pomeni, da so imeli davni prebivalci sedanje vzhodne Hercegovine \xc5\xbeivahne stike s \xc5\xa1ir\xc5\xa1o okolico._NEWLINE_Okoli leta 380 pr. n. \xc5\xa1t. so se pod pritiskom Keltov na levi breg spodnjega toka reke Neretve priselili ilirski Ardijejci, porazili Avtarijate in poselili ozemlje od spodnjega toka Neretve do Voju\xc5\xa1e v Albaniji. V tretji ilirski vojni so Rimljani leta 168 pr. n. \xc5\xa1t. razbili ilirsko-makedonsko zavezni\xc5\xa1tvo in Ilire dokon\xc4\x8dno vklju\xc4\x8dili v svoje cesarstvo.\n_START_SECTION_\nSrednji vek\n_START_PARAGRAPH_\nKrajevno ime Trebinje je prvi\xc4\x8d omenjeno v De administrando imperio bizantinskega cesarja Konstantina VII. Porfirogeneta med opisi srbskih ozemelj._NEWLINE_Ena od najstarej\xc5\xa1ih geografsko-politi\xc4\x8dnih tvorb, ki so nastale po prihodu Slovanov, je bila Travunija (gr\xc5\xa1ko \xce\xa4\xce\xb5\xcf\x81\xce\xb2\xce\xbf\xcf\x85\xce\xbd\xce\xb9\xce\xb1 [Terbounia]), ki je na jugu segala do Dubrovnika, na severozahodu do Gacka in Pive in na jugovzhodu do Risna. V Travuniji je bilo pet mest, med njimi tudi Trebinje, ki je bilo njeno sredi\xc5\xa1\xc4\x8de in je dalo celi pokrajini svoje ime. Natan\xc4\x8dne zna\xc4\x8dilnosti mest niso poznane, prav gotovo pa so bila utrjena in so imela voja\xc5\xa1ke garnizije._NEWLINE_Travunija je bila provinca Srbske kne\xc5\xbeevine, v kateri je vladala dinastija Vlastimirovi\xc4\x87. Prvi poznani travunjski oblastnik je bil grof Beloje, ki je okoli leta 819 vladal pod knezom Vlastimirjem, morda tudi Radoslavom ali Prosigojem. Vlastimir je sredi 9. stoletja poro\xc4\x8dil svojo h\xc4\x8derko z Belojevim sinom Krajino in mu dal v upravljanje Trebinjsko \xc5\xbeupo. Za Krajino je vladal njegov sin Hvalimir, za njim pa njegov sin \xc4\x8cu\xc4\x8dimir. Leta 969 je Srbijo podjarmilo Bizantinsko cesarstvo._NEWLINE_Mesto je obvladovalo cesto med Dubrovnikom in Konstantinoplom, po kateri so v prvi kri\xc5\xbearski vojni leta 1096 potovali na vzhod tudi Rajmond IV. Toulu\xc5\xa1ki in njegovi kri\xc5\xbearji. Pokrajina je pod imenom Tribunija ali Travunja pripadala Srbskemu cesarstvu vse do leta 1355, potem pa je leta 1377 postala del srednjeve\xc5\xa1kega Bosanskega kraljestva Tvrtka I. Kotromani\xc4\x87a. Trebinje in njegovo okolico je do leta 1438 upravljala bosanska dru\xc5\xbeina Pavlovi\xc4\x87, dokler ga ni k svojim posestim pripojil Stjepan Vuk\xc4\x8di\xc4\x87 Kosa\xc4\x8da._NEWLINE_Trebinje je imelo carino in sede\xc5\xbe trebinjsko-mrkanjske \xc5\xa1kofije. Mestno upravo je vodil mestni knez. Med najvplivnej\xc5\xa1imi plemi\xc5\xa1kimi dru\xc5\xbeinami so bili Ljubibrati\xc4\x87i, Poznanovi\xc4\x87i, Raspudi\xc4\x87i in Star\xc4\x8di\xc4\x87i.Med konaveljsko vojno so Dubrov\xc4\x8dani v spopadu z vojvodo Radoslavom Pavlovi\xc4\x87em v okolici Trebinja leta 1430 do\xc5\xbeiveli hud poraz._NEWLINE_Leta 1482 je Travunijo in celo Hercegovino zasedlo Osmansko cesarstvo. Turki so na mestu srednjeve\xc5\xa1ke trdnjave Ban Vir na zahodnem bregu Trebi\xc5\xa1njice zgradili mestni kastel. Mestno obzidje, Stari mestni trg in dve mo\xc5\xa1eji je zgradila dru\xc5\xbeina Rusulbegovi\xc4\x87 na za\xc4\x8detku 18. stoletja. V 16. stoletju je Mehmed Pa\xc5\xa1a Sokolovi\xc4\x87 malo severno od mesta v vasi zgradil most, ki ga je dolgo \xc4\x8dasa upravljala dru\xc5\xbeina Arslanagi\xc4\x87, po kateri je dobil ime. Most ima dva velika in dva manj\xc5\xa1a loka in je eden od najlep\xc5\xa1ih mostov, ki so jih v osmanskem obdobju zgradili v Bosni in Hercegovini.\n_START_SECTION_\nModerno obdobje\n_START_PARAGRAPH_\nV obdobju avstroogrska aneksije Bosne in Hercegovine (1878\xe2\x80\x931918) je bilo na okoli\xc5\xa1kih hribih zgrajenih ve\xc4\x8d utrdb, v samem mestu pa je bila voja\xc5\xa1ka garnizija. Dr\xc5\xbeavna uprava je mesto modernizirala, ga raz\xc5\xa1irila proti vzhodu in zgradila sedanjo glavno ulico, ve\xc4\x8d trgov, parkov in \xc5\xa1ol._NEWLINE_V Socialisti\xc4\x8dni federativni republiki Jugoslaviji (1945-1990) se je mesto hitro razvijalo. Na reki Trebi\xc5\xa1njici je bilo zgrajenih nekaj hidroelektrarn in \xc5\xa1tevilo prebivalstva je mo\xc4\x8dno naraslo._NEWLINE_Med vojno na Hrva\xc5\xa1kem leta 1991 je bilo Trebinje eno od opori\xc5\xa1\xc4\x8d Jugoslovanske ljudske armade, iz katerega se je za\xc4\x8del napad na Dubrovnik. Poleti leta 1992 je Trebinje napadla hrva\xc5\xa1ka vojska in zasedla del ozemlja. Z Daytonskim mirovnim sporazumom je podro\xc4\x8dje Trebinja postalo del novoustanovljene ob\xc4\x8dine Ravno v okviru Federacije Bosne in Hercegovine.\n_START_SECTION_\nPrebivalstvo\n_START_PARAGRAPH_\nV zadnjem uradnem popisu prebivalstva leta 1991 je imelo Trebinje 21.870 prebivalcev, od tega 68,19\xc2\xa0% Srbov, 19,33\xc2\xa0% Bo\xc5\xa1njakov, 1,58\xc2\xa0% Hrvatov, 6,72\xc2\xa0% Jugoslovanov in 4,18% drugih. Ob\xc4\x8dina Trebinje pa v 178 naseljih 30.996 prebivalcev._NEWLINE_Po podpisu Daytonskega sporazuma je bila ob\xc4\x8dina Trebinje razdeljena na ob\xc4\x8dino Trebinje, ki je pripadla Republiki Srbski, in ob\xc4\x8dino Ravno, ki je pripadla Federaciji Bosne in Hercegovine.\n_START_SECTION_\nGospodarstvo\n_START_PARAGRAPH_\nTrebinje je bilo leta 1992 zelo razvito mesto. Nosilci gospodarstva so bili kovinska industrija (Industrija orodij Trebinje), tekstilna konfekcija Novoteks, prehrambena industrija in hidroelektrarne na Trebi\xc5\xa1njici. Po vojni leta 1995 je postal kraj izoliran. \xc5\xa0tevilo zaposlenih je mo\xc4\x8dno padlo, poleg tega pa se je veliko prebivalcev izselilo ali so bili pregnani.'